Kainuun maakuntavaakuna
**Kainuun vaakuna** on Kainuun maakunnan heraldinen tunnus. Vaakunan heraldinen selitys kuuluu: "Kultakentässä yläreunaltaan kuusikoroinen ja alareunaltaan aaltokoroinen vihreä hirsi."

Vaakunan on suunnitellut heraldikko Olof Eriksson Kainuun maakuntaliiton tunnukseksi vuonna 1978 ja se valittiin Kainuun maakuntavaakunaksi vuoden 1997 lääniudistuksen myötä. Sen aiheet viittaavat Kainuun luontoon; kuusikoro maakunnan laajoihin metsiin ja aaltokoro maakunnan vesistöihin. Vesireittien käyttö ja metsätalous ovat olleet merkittävä osa Kainuun historiaa.

Kainuun maakuntalippu
Kainuun isännänviiri.
Kainuun maakuntahallitus hyväksyi ja naulasi vaakunan pohjalta tehdyn maakuntalipun 25.6.1998. Vaakunan värit esiintyvät myös Kainuun perinteisessä isännänviirissä, jonka väritys hyväksyttiin Kainuun maakuntaliiton kokouksessa 4.10.1976.

Suunnittelu
-----------

Kainuun maakuntaliitto ja paikallinen päivälehti järjestivät 1968 mielipidetiedustelun, jossa oli arvioitavana viisi heraldikko Gustaf von Numersin luonnosta Kainuun vaakunaksi. Eniten ääniä keräsi ehdotus, jossa oli kolme hopeanväristä juoksevaa sutta sinisellä pohjalla. Vain yhden äänen sai nelisakarainen tähti vaakunan aiheena ja muita ehdotuksia kannatettiin jokseenkin tasavertaisesti. Oman ehdotuksensa esittäneet henkilöt halusivat aiheeksi tervahaudan, kelopuita tai paperirullia.

Kainuulaiset kaipasivat omaa tunnusta ja symbolia ainakin silloin, kun muiden maakuntien asukkaat kokoontuivat tunnuksineen. Kainuun maakuntaliitto aloitti 1977 hankkeen oman tunnuksen saamiseksi. Vaakunaeläimestä ja muista tunnuksista oli keskusteltu pitkään, mutta pian päädyttiin metsäpeuraan, joka myös suomenpeurana ja villipeurana tunnettiin. Sarvipääeläimen taustalle maakuntaliitto halusi metsää. Vaakunan pohjaväriksi se toivoi vihreää ja kaikki muu olisi kultaa. Heraldikko Olof Eriksson laati liitolle joukon luonnoksia, joiden perusteella se voisi tehdä lopullisen valinnan. Kaikki kainuulaiset eivät pitäneet metsäpeuraa sopivana vaakunaeläimenä, mutta metsän kaikki tunnustivat Kainuun symboliksi.

Katso myös
----------

* Kainuun maakunnan kuntien vaakunat

Lähteet
-------

* Iltanen, Jussi: *Suomen kuntavaakunat* (2013), Karttakeskus, ISBN 951-593-915-1
* Logot, vaakuna, lippu ja viiri *Kainuun liitto*.  27.3.2019.  Arkistoitu 27.6.2020. Viitattu 25.6.2020.

### Viitteet

1. ↑  Kainuun maakunnan vaakuna *Europeana Heraldica*. Kansallisarkisto. Viitattu 24.4.2021.
2. ↑  Jussi Iltanen: *Suomen kuntavaakunat*, s. 169. Karttakeskus, 2013.
3. ↑  Logot, vaakuna, lippu ja viiri *Kainuun liitto*.  27.3.2019.  Arkistoitu 27.6.2020. Viitattu 25.6.2020.
4. ↑  Jari P. Havia, Pentti J. Mäntynen: *Liputusopas*, s. 39. Suomalaisuuden liitto, 1996.
5. ↑  Kainuulaiset suosivat sutta vaakunassa.  *Helsingin Sanomat*, 7.7.1968, s. 7. Helsinki:  Sanoma Osakeyhtiö. ISSN 0355-2047.
6. ↑  Korhonen, Jorma: Metsäpeura ja metsää ehdolla Kainuun vaakunaan.  *Helsingin Sanomat*, 26.9.1977, s. 13. Helsinki:  Sanoma Osakeyhtiö. ISSN 0355-2047.

Suomen maakuntien vaakunat
Ahvenanmaan vaakuna |
Etelä-Karjalan vaakuna |
Etelä-Pohjanmaan vaakuna |
Etelä-Savon vaakuna |
Kainuun vaakuna |
Kanta-Hämeen vaakuna |
Keski-Pohjanmaan vaakuna |
Keski-Suomen vaakuna |
Kymenlaakson vaakuna |
Lapin maakunnan vaakuna |
Pirkanmaan vaakuna |
Pohjanmaan vaakuna |
Pohjois-Karjalan vaakuna |
Pohjois-Pohjanmaan vaakuna |
Pohjois-Savon vaakuna |
Päijät-Hämeen vaakuna |
Satakunnan vaakuna |
Uudenmaan vaakuna |
Varsinais-Suomen vaakuna
  
**Entisten maakuntien vaakunat**  

*Itä-Uudenmaan vaakuna*